ຢູ​ເຄ​ຣນ ກ່າວ​ວ່າ ມີ​ຄວາມ​ເສຍ​ຫາຍ​ພຽງ​ເລັກ​ນ້ອຍ ແລະ​ກະ​ກຽມ​ການ​ສົ່ງ​ອອກ​ອາ​ຫານ​ປະ​ເພດ​ເມັດຂອງ​ຕົນ
​ຍັງ​ບໍ່​ທັນ​ເປັນ​ທີ່​ຈະ​ແຈ້ງ​ເທື່ອ​ວ່າ ເປັນ​ຫຍັງ​ຣັດ​ເຊຍ​ຈຶ່ງ​ຕ່າວ​ປີ້ນ​ການ​ປະ​ຕິ​ເສດ​ຂອງ​ຕົນ ແລະ​ຍອມ​ຮັບ​ວ່າ ຕົນ​ເປັນ​ຜູ້​ຍິງ​ລູກ​ສອນ​ໄຟ​ໂຈມ​ຕີ 
ຣັດເຊຍຮັບຮູ້ໃນວັນອາທິດວານນີ້ວ່າ ຕົນໄດ້ຍິງຈະຫຼວດໂຈມຕີ ທ່າກຳປັ່ນໃນທະເລດຳຂອງຢູເຄຣນ ທີ່ເມືອງໂອເດສຊາ ຫຼັງຈາກໄດ້ມີການຕົກລົງກັນໃນທ້າຍອາທິດແລ້ວນີ້ວ່າ ອາຫານປະເພດເມັດຂອງຢູເຄຣນ ສາມາດສົ່ງອອກໄດ້ຈາກເມືອງທ່າແຫ່ງນີ້ ໂຄສົກຂອງກະຊວງການຕ່າງປະເທດຣັດເຊຍ ນາງມາຣີອາ ຊັກຄາໂຣວາ ໄດ້ຂຽນລົງໃນບັນຊີເຕເລກຣາຂອງນາງວ່າ “ລູກສອນໄຟຄາລີເບີໄດ້ທຳລາຍພື້ນຖານໂຄງລ່າງທາງທະຫານຢູ່ທີ່ເມືອງທ່າໂອເດສຊາ ໃນການໂຈມຕີດ້ວຍຄວາມແມ່ນຍຳສູງ ” ກ່ອນໜ້ານີ້ ຣັດເຊຍໄດ້ປະຕິເສດຕໍ່ການພົວພັນໃດໆ ກັບການໂຈມຕີໃນມື້ວັນເສົາຜ່ານມາ ທີ່ມີຂຶ້ນນຶ່ງມື້ຫຼັງຈາກຣັດເຊຍແລະຢູເຄຣນ ໄດ້ລົງນາມໃນຂໍ້ຕົກລົງ ທີ່ອະນຸຍາດໃຫ້ຢູເຄຣນສົ່ງອອກອາຫານປະເພດເມັດຫຼາຍໆລ້ານໂຕນ ຈາກທ່າກຳປັ່ນໃນທະເລດຳແຫ່ງນີ້ຂອງຕົນ ຍັງບໍ່ທັນເປັນທີ່ຈະແຈ້ງເທື່ອວ່າເປັນຫຍັງຣັດເຊຍຈຶ່ງໄດ້ຕ່າວປີ້ນການປະຕິເສດແລະຍອມຮັບວ່າຕົນເປັນຜູ້ທຳການໂຈມຕີດ້ວຍລູກສອນໄຟ ປະທານາທິບໍດີຢູເຄຣນ ທ່ານໂວໂລດີເມຍ ເຊເລນສກີ ໄດ້ກ່າວໂຈມຕີຣັດເຊຍທີ່ເຮັດໃຫ້ຂໍ້ຕົກລົງສົ່ງອອກອາຫານປະເພດເມັດຕົກຢູ່ໃນອັນຕະລາຍ ໃນຄຳປາໄສປະຈຳວັນເມື່ອແລງວັນເສົາແລ້ວນີ້ ທ່ານເຊເລນສກີກ່າວວ່າ “ການໂຈມຕີຕໍ່ໂອເດສຊາ ຕໍ່ທ່າກຳປັ່ນຂອງພວກເຮົາ ແມ່ນເປັນການກະທຳແບບດູຖູກຢຽດຢາມ ແລະມັນຍັງເປັນຄວາມເສຍຫາຍຕໍ່ທ່າທີທາງດ້ານການເມືອງຂອງຣັດເຊຍໃນຕົວຂອງມັນເອງ ຖ້າບຸກຄົນໃດໃນໂລກນີ້ຍັງສາມາດເວົ້າອີກວ່າ ການເຈລະຈາໃນຮູບໃດຮູບນຶ່ງ… ກັບຣັດເຊຍ ຂໍ້ຕົກລົງແບບໃດແບບນຶ່ງແມ່ນມີຄວາມຈຳເປັນ ຂໍໃຫ້ທ່ານເບິ່ງວ່າແມ່ນຫຍັງໄດ້ເກີດຂຶ້ນ ການໂຈມຕີດ້ວຍລູກສອນໄຟຄາລີເບີຂອງຣັດເຊຍໃນມື້ນີ້ ແມ່ນໄດ້ທຳລາຍກ່ຽວກັບຄວາມເປັນໄປໄດ້ໃນຖະແຫຼງການບບນັ້ນ ” ລັດຖະມົນຕີກະຊວງການຕ່າງປະເທດສະຫະລັດ ທ່ານແອນໂທນີ ບລິງເກັນ ໄດ້ສະແດງຄວາມຄິດເຫັນທີ່ຄ້າຍຄືກັນ ຢູ່ໃນຖະແຫຼງການທີ່ນຳອອກເຜີຍແຜ່ໃນຕອນແລງຂອງມື້ວັນເສົາທີ່ຜ່ານມາ ຫົວໜ້ານັກການທູດຂອງສະຫະລັດກ່າວວ່າ “ການໂຈມຕີນີ້ໄດ້ພາໃຫ້ເກີດຄວາມສົງໄສ ຕໍ່ຄວາມໜ້າເຊື່ອຖືໃນການໃຫ້ຄວາມໝັ້ນໝາຍຂອງຣັດເຊຍ ໃນຂໍ້ຕົກລົງເມື່ອວັນສຸກຜ່ານມາ ແລະບ່ອນທຳລາຍຕໍ່ວຽກງານຂອງອົງການສະຫະປະຊາຊາດ ເທີກີ ແລະຢູເຄຣນ ທີ່ຈະສົ່ງອອກອາຫານອັນສຳຄັນ ໄປສູ່ຕະຫຼາດໂລກ ຣັດເຊຍເປັນຜູ້ຮັບຜິດຊອບ ຕໍ່ການເຮັດໃຫ້ວິກິດການອາຫານຂອງໂລກຮ້າຍແຮງຂຶ້ນຕື່ມ ແລະຕ້ອງໄດ້ຢຸດເຊົາການຮຸກຮານຂອງຕົນ ແລະປະຕິບັດຢ່າງຄົບຖ້ວນຕາມຂໍ້ຕົກລົງທີ່ຕົນໄດ້ລົງນາມໄປນັ້ນ ”